**STATUTUL UNITĂȚII ADMINISTRATIV-TERITORIALE COMUNA SCORȚENI,**

**JUDEȚUL PRAHOVA**

**CUPRINS**

***Capitolul I - Prezentarea generală a unității administrativ-teritoriale***

***Capitolul II - Autoritățile administrației publice locale***

***Capitolul III - Căi de comunicații***

***Capitolul IV - Principalele instituții care își desfășoară activitatea pe raza teritorială a unității administrativ-teritoriale***

***Capitolul V - Funcțiuni economice ale unității administrativ-teritoriale***

***Capitolul VI - Bunurile din patrimoniul unității administrativ-teritoriale***

***Capitolul VII - Serviciile publice existente***

***Capitolul VIII - Atribuirea și schimbarea denumirilor de străzi, piețe și de obiective de interes public local***

***Capitolul IX - Societatea civilă, respectiv partidele politice, sindicatele, cultele și organizațiile nonguvernamentale care își desfășoară activitatea în unitatea administrativ-teritorială***

***Capitolul X - Participare publică***

***Capitolul XI - Cooperare sau asociere***

***Capitolul XII - Dispoziții tranzitorii și finale***

**Capitolul I**

**Prezentarea generală a unității administrativ-teritoriale**

**Articolul 1**

(1) Comuna Scorțeni este:

**a)** persoană juridică de drept public, cu capacitate juridică deplină și patrimoniu propriu;

**b)** subiect juridic de drept fiscal;

**c)** titulară a drepturilor și obligațiilor ce decurg din contractele privind administrarea bunurilor care aparțin domeniului public și privat al acesteia, precum și din raporturile cu alte persoane fizice sau juridice, în condițiile legii.

(2) Comuna Scorțeni are sediul social în satul Scorțeni, la adresa: Strada Principală nr. 2, precum și codul de înregistrare fiscală 2843302.

**Articolul 2**

(1) Comuna Scorțeni are reședința în satul Scorțeni.

(2) Comuna Scorțeni se delimitează din punct de vedere teritorial:

-în partea de nord cu teritoriul Comunei Cosminele;

-în partea de est cu teritoriul Comunelor Vâlcăneşti şi Cocorăşti Mislii;

-în partea de sud cu teritoriul Orașului Băicoi;

-în partea de vest cu teritoriul Comunelor Telega şi Băneşti.

(3) Comuna Scorțeni are în componență un număr de 5 localități rurale: Bordenii Mari, Bordenii Mici, Mislea, Sârca și Scorțeni.

(4) Comuna Scorțeni, potrivit legislației privind amenajarea teritoriului național, are rangul IV (Scorțeni - rang IV, Mislea - rang V, Bordenii Mari - rang V, Bordenii Mici - rang V, Sârca - rang V).

(5) Prezentarea descriptivă, respectiv suprafețele intravilanului și extravilanului, sunt prevăzute în anexa nr. 1 la prezentul statut.

**Articolul 3**

(1) Comuna Scorțeni dispune de o rețea hidrografică formată din râuri, pârâuri și ape subterane.

(2) Pe teritoriul Comunei Scorțeni se regăsesc o floră și faună diverse.

(3) Comuna Scorțeni dispune de o diversitate de soluri.

(4) Denumirea râurilor, pârâurilor, a faunei și florei de pe raza teritorială a Comunei Scorțeni se regăsesc în anexa nr. 2 la prezentul statut.

**Articolul 4**

(1) Prima atestare documentară a satelor Comunei Scorțeni a fost între secolele XV și XVI.

(2) Evoluția istorică a Comunei Scorțeni se regăsește în anexa nr. 3 la prezentul statut.

**Articolul 5**

(1) Populația Comunei Scorțeni număra 5634 locuitori la recensământul din anul 2011.

(2) Componența și structura populației Comunei Scorțeni, se regăsește în anexa nr. 4 la prezentul statut.

(3) Aspectele privind numărul populației se actualizează în urma recensământului în vederea respectării dreptului cetățenilor aparținând unei minorități naționale de a folosi limba lor maternă în relația cu administrația publică locală și cu serviciile deconcentrate.

**Capitolul II**

**Autoritățile administrației publice locale**

**Articolul 6**

(1) Autoritățile administrației publice locale sunt:

**a)** Consiliul Local al Comunei Scorțeni, reprezintă autoritate deliberativă de la nivelul Comunei Scorțeni. Consiliul Local al Comunei Scorțeni este format din 15 membri;

**b)** Primarul Comunei Scorțeni, Barbu Iulian Constantin, ca autoritate executivă;

**c)** La nivelul Comunei Scorțeni, Consiliul Local a ales un viceprimar, numele acestuia fiind Văcar Steliana.

(2) Apartenența politică a consilierilor locali este următoarea:

* 6 consilieri din partea Partidului Național Liberal;
* 5 consilieri din partea Alianței pentru Scorțeni;
* 2 consilieri din partea Partidului Verde;
* 1 consilier din partea Partidului PRO România;
* 1 consilier din partea Partidului Ecologist Român.

(3) Consiliul Local al Comunei Scorțeni s-a constatat prin Ordinul Prefectului județului Prahova nr. 441/28.10.2020.

(4) Componența nominală, perioadele de exercitare a mandatelor aleșilor locali, precum și apartenența politică a acestora, începând cu anul 1996, sunt prevăzute în anexa nr. 5.a la prezentul statut, respectiv în anexa nr. 5.b la prezentul statut.

**Articolul 7**

(1) Autoritățile administrației publice locale au dreptul de a conferi și retrage titlul de cetățean de onoare persoanelor fizice române sau străine pentru Comuna Scorțeni.

(2) Autoritățile administrației publice locale au dreptul de a conferi certificatul de fiu/fiică al/a Comunei persoanelor fizice române sau străine pentru Comuna Scorțeni.

(3) Criteriile potrivit cărora autoritățile administrației publice locale au dreptul de a conferi și retrage titlul de cetățean de onoare persoanelor fizice române sau străine, precum și procedura aplicabilă pentru acordarea titlului și certificatului de fiu/fiică al/a Comunei Scorțeni se regăsesc în anexa nr. 6 la prezentul statut.

**Capitolul III**

**Căi de comunicații**

**Articolul 8**

(1) Raza teritorială a Comunei Scorțeni este tranzitată de următoarea rețea de transport, potrivit prevederilor [Legii nr. 363/2006](http://legislatie.just.ro/Public/DetaliiDocumentAfis/214228) privind aprobarea Planului de amenajare a teritoriului național - Secțiunea I - Rețele de transport, cu modificările și completările ulterioare:

**a)** rețeaua rutieră.

(2) Rețeaua de transport prevăzută la alin. (1) lit. a) este formată, potrivit [Ordonanței Guvernului nr. 43/1997](http://legislatie.just.ro/Public/DetaliiDocumentAfis/224082) privind regimul drumurilor, republicată, cu modificările și completările ulterioare, din drumuri de interes județean și drumuri de interes comunal, astfel cum sunt prezentate în anexa nr. 7 la prezentul statut.

**Capitolul IV**

**Principalele instituții care își desfășoară activitatea pe raza teritorială a unității administrativ-teritoriale**

**Articolul 9**

(1) Rețeaua școlară de la nivelul Comunei Scorțeni, potrivit [Legii educației naționale nr. 1/2011](http://legislatie.just.ro/Public/DetaliiDocumentAfis/234869), cu modificările și completările ulterioare, cuprinde numărul total de unități de învățământ de stat preuniversitar.

(2) Pe raza teritorială a Comunei Scorțeni își desfășoară activitatea un număr total de 5 unități de învățământ de stat preuniversitar.

(3) Unitățile de învățământ prevăzute la alin. (1), sunt prezentate în anexa nr. 8 la prezentul statut.

(4) Comuna Scorțeni susține unitățile de învățământ prevăzute la alin. (1) potrivit prevederilor [Legii nr. 1/2011](http://legislatie.just.ro/Public/DetaliiDocumentAfis/234869).

**Articolul 10**

(1) Pe raza teritorială a Comunei Scorțeni își desfășoară activitatea instituții de cultură.

(2) Pe raza teritorială a Comunei Scorțeni se organizează manifestări culturale.

(3) Tipul și denumirea instituțiilor de cultură și denumirea manifestărilor culturale se regăsesc în anexa nr. 8 la prezentul statut.

(4) Comuna Scorțeni poate participa la finanțarea manifestărilor culturale de la bugetele locale, din venituri proprii, fonduri externe rambursabile și nerambursabile, contracte cu terții, potrivit legii.

**Articolul 11**

(1) Pe raza teritorială a Comunei Scorțeni se asigură următoarea formă de asistență medicală:

**a)** asistență medicală profilactică și curativă.

(2) Comuna Scorțeni poate participa la finanțarea activităților de asistență de sănătate publică de la bugetele locale, din venituri proprii, fonduri externe rambursabile și nerambursabile, contracte cu terții, potrivit legii.

(3) Asistența medicală prevăzută la alin. (1) lit. a) se realizează prin:

**a)** cabinete medicale ale medicilor de familie și de alte specialități.

(4) Lista cu numărul și denumirea unităților prin care se asigură asistența medicală sunt prezentate în anexa nr. 8 la prezentul statut.

**Articolul 12**

(1) Pe raza teritorială a Comunei Scorțeni se asigură servicii sociale definite potrivit [art. 30 din Legea asistenței sociale nr. 292/2011](http://legislatie.just.ro/Public/DetaliiDocumentAfis/223966), cu modificările și completările ulterioare.

(2) Tipul serviciilor sociale asigurate în Comuna Scorțeni se regăsește în anexa nr. 8 la prezentul statut.

**Articolul 13**

(1) Pe raza teritorială a Comunei Scorțeni își desfășoară activitatea o instituție de presă.

(2) Denumirea instituției de presă prevăzută la alin. (1) se regăsește în anexa nr. 8 la prezentul statut.

**Articolul 14**

(1) Pe raza teritorială a Comunei Scorțeni își desfășoară activitatea un club sportiv.

(2) Denumirea clubului prevăzut la alin. (1) se regăsește în anexa nr. 8 la prezentul statut.

**Capitolul V**

**Funcțiuni economice ale unității administrativ-teritoriale**

**Articolul 15**

Principalele funcțiuni economice sunt prevăzute în anexa nr. 9 la prezentul statut.

**Capitolul VI**

**Bunurile din patrimoniul unității administrativ-teritoriale**

**Articolul 16**

(1) Patrimoniul Comunei Scorțeni este compus din bunurile mobile și imobile care aparțin domeniului public și domeniului privat al Comunei Scorțeni, precum și din totalitatea drepturilor și obligațiilor cu caracter patrimonial.

(2) Inventarul bunurilor aflate în patrimoniul Comunei Scorțeni este în curs de actualizare și va fi atașat ca anexă la prezentul statut, după aprobarea lui prin Hotărâre a Consiliului Local, în conformitate cu prevederile art. 289 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare.

(3) Inventarul bunurilor aflate în patrimoniul Comunei Scorțeni se actualizează ori de câte ori intervin evenimente de natură juridică și se publică pe pagina de internet a Comunei Scorțeni, în secțiunea dedicată acestui statut.

**Capitolul VII**

**Serviciile publice existente**

**Articolul 17**

Serviciile comunitare de utilități publice furnizate la nivelul Comunei Scorțeni sunt:

**a)** serviciul public de alimentare apă și canalizare, furnizat de SC Hidro Prahova SA;

**b)** serviciul public de salubrizare, furnizat de SC Rosal Grup SA;

**c)** serviciul public de iluminat.

**Articolul 18**

Transportul și distribuția energiei electrice de pe raza teritorială a Comunei Scorțeni sunt furnizate de Electrica SA.

**Articolul 19**

Alimentarea cu gaze naturale pe raza teritorială a Comunei Scorțeni este asigurată de Engie România SA.

**Articolul 20**

Serviciul public de administrare a domeniului public al Comunei Scorțeni este asigurată de către Consiliul Local al Comunei Scorțeni.

**Capitolul VIII**

**Atribuirea și schimbarea denumirilor de străzi, piețe și de obiective de interes public local**

**Articolul 21**

(1) Comuna Scorțeni, atribuie sau schimbă denumirile de: străzi, piețe și de obiective de interes public local, precum și pentru obiective și instituții de interes local aflate în subordinea sa, cu respectarea prevederilor [Ordonanței Guvernului nr. 63/2002](http://legislatie.just.ro/Public/DetaliiDocumentAfis/86401) privind atribuirea sau schimbarea de denumiri, aprobată cu modificări prin [Legea nr. 48/2003](http://legislatie.just.ro/Public/DetaliiDocumentAfis/41569), cu modificările și completările ulterioare.

(2) În situația în care, prin proiectele de hotărâri ale consiliilor locale, se propune atribuirea ca denumire a unor nume de personalități ori evenimente istorice, politice, culturale sau de orice altă natură ori schimbarea unor astfel de denumiri, aceste hotărâri vor putea fi adoptate numai după ce au fost analizate și avizate de comisia de atribuire de denumiri județeană, în conformitate cu prevederile [Ordonanței Guvernului nr. 63/2002](http://legislatie.just.ro/Public/DetaliiDocumentAfis/86401) privind atribuirea sau schimbarea de denumiri, aprobată cu modificări prin [Legea nr. 48/2003](http://legislatie.just.ro/Public/DetaliiDocumentAfis/41569), cu modificările și completările ulterioare.

(3) Schimbarea denumirilor instituțiilor publice și a obiectivelor de interes județean, se face prin hotărâre a consiliului județean, cu avizul consiliului local pe al cărui teritoriu administrativ sunt amplasate instituțiile și obiectivele în cauză, în conformitate cu prevederile [Ordonanței Guvernului nr. 63/2002](http://legislatie.just.ro/Public/DetaliiDocumentAfis/86401) privind atribuirea sau schimbarea de denumiri, aprobată cu modificări prin [Legea nr. 48/2003](http://legislatie.just.ro/Public/DetaliiDocumentAfis/41569), cu modificările și completările ulterioare.

**Capitolul IX**

**Societatea civilă, respectiv partidele politice, sindicatele, cultele și organizațiile nonguvernamentale care își desfășoară activitatea în unitatea administrativ-teritorială**

**Articolul 22**

(1) Comuna Scorțeni poate realiza un cadru de cooperare sau asociere cu organizații neguvernamentale, asociații și cluburi sportive, instituții culturale și artistice, organizații de tineret, în vederea finanțării și realizării unor acțiuni sau proiecte care vizează dezvoltarea comunității.

(2) Comuna Scorțeni acordă o atenție deosebită proiectelor culturale și educative cu caracter local, regional, național, european și internațional, care se încadrează în strategia de dezvoltare a unității administrativ-teritoriale.

(3) Comuna Scorțeni poate acorda finanțări nerambursabile de la bugetul local, în baza [Legii nr. 350/2005](http://legislatie.just.ro/Public/DetaliiDocumentAfis/168055) privind regimul finanțărilor nerambursabile din fonduri publice alocate pentru activități nonprofit de interes general, cu modificările și completările ulterioare.

**Articolul 23**

(1) Pe teritoriul Comunei Scorțeni își desfășoară activitatea 9 partide politice înființate în condițiile [Legii partidelor politice nr. 14/2003, republicată](http://legislatie.just.ro/Public/DetaliiDocumentAfis/168687), cu modificările și completările ulterioare.

(2) Lista partidelor politice care își desfășoară activitatea în Comuna Scorțeni se găsește în anexa nr. 10 la prezentul statut.

**Articolul 24**

(1) Pe teritoriul Comunei Scorțeni nu își desfășoară activitatea organizații sindicale sau asociații profesionale.

**Articolul 25**

(1) În Comuna Scorțeni își desfășoară activitatea următoarele culte religioase: creștin ortodox și adventist de ziua a 7-a.

(2) Lista cu denumirile lăcașelor aparținând cultelor religioase prevăzute la alin. (1) se regăsește în anexa nr. 10 la prezentul statut.

**Capitolul X**

**Participare publică**

**Articolul 26**

Populația din Comuna Scorțeni este consultată și participă la dezbaterea problemelor de interes local astfel:

**a)** prin intermediul referendumului local, organizat în condițiile legii;

**b)** prin intermediul adunărilor cetățenești organizate pe sate;

**c)** prin dezbaterile publice asupra proiectelor de acte administrative;

**d)** prin participarea la ședințele consiliului local;

**e)** prin alte forme de consultare directă a cetățenilor, stabilite prin regulamentul de organizare și funcționare al consiliului.

**Articolul 27**

(1) În funcție de obiectul referendumului local, modalitatea de organizare și validare a acestuia se realizează cu respectarea prevederilor [Legii nr. 3/2000](http://legislatie.just.ro/Public/DetaliiDocumentAfis/213161) privind organizarea și desfășurarea referendumului, cu modificările și completările ulterioare sau ale [Ordonanței de urgență a Guvernului nr. 57/2019](http://legislatie.just.ro/Public/DetaliiDocumentAfis/234870), cu modificările și completările ulterioare, după caz.

(2) Referendumul local se poate organiza în toate satele și localitățile componente ale comunei ori numai în unele dintre acestea.

**Capitolul XI**

**Cooperare sau asociere**

**Articolul 28**

Comuna Scorțeni se asociază și cooperează cu persoane juridice de drept public sau de drept privat române sau străine, în vederea finanțării și realizării în comun a unor acțiuni, lucrări, servicii sau proiecte de interes public local cu respectarea prevederilor [art. 89 din Ordonanța de urgență a Guvernului nr. 57/2019](http://legislatie.just.ro/Public/DetaliiDocumentAfis/234870), cu modificările și completările ulterioare.

**Articolul 29**

(1) Comuna Scorțeni aderă la asociații naționale și internaționale ale autorităților administrației publice locale, în vederea promovării unor interese comune.

(2) Lista cu denumirea înfrățirilor, cooperărilor și asocierilor încheiate de Comuna Scorțeni se regăsește în anexa nr. 11 la prezentul statut.

**Capitolul XII**

**Dispoziții tranzitorii și finale**

**Articolul 30**

Anexele nr. 1-11 fac parte integrantă din prezentul statut, aprobat prin Hotărârea Consiliului Local nr. ... .

**Articolul 31**

Orice modificare care are ca obiect modificarea Statutului Comunei Scorțeni sau a anexelor acestuia se realizează numai prin hotărâre a autorității deliberative.

**Articolul 32**

Anexa dedicată inventarului bunurilor aflate în patrimoniul Comunei Scorțeni, se actualizează ori de câte ori intervin evenimente de natură juridică.

**Articolul 33**

Prezentul statut și anexele acestuia, cu excepția celei prevăzute la art. 32 se actualizează, în funcție de modificările și completările apărute la nivelul elementelor specifice ale acestora, cel puțin o dată pe an.